Rieka Temža v Londýne
Temža v Oxforde
Železničný most pri Maidenheade
Pohľad na Temžu z Tower Bridge.
**Temža** (angl. Thames) je rieka tečúca južným Anglickom, preteká Oxfordom a aj Londýnom pred ústím do Severného mora.

Opis toku
---------

Dĺžka rieky Temže je 346 km. Pramení asi kilometer severne od dediny Kemble, pri Cirencestri.

Preteká mestami Lechlade, Oxford (kde sa nazýva latinským menom **Isis**), Abingdon, Wallingford, Reading, Henley-on-Thames, Marlow, Maidenhead, Windsor, Eton, Staines a Weybridge a potom preteká k okraju Veľkého Londýna.

Od hranice Veľkého Londýna tečie pozdĺž sídiel Syon House, Hampton Court, Richmond, Kew a Kingston, až kým sa nedostane do centra Londýna. Odtiaľ preteká, Greenwichom, Dartfordom a pri Southend-on-Sea ústi do Severného mora.

Z pohľadu grófstiev pramení v Gloucestershire. Temža zároveň tradične vytvára hranice jednotlivých grófstiev – medzi Gloucestershire a Wiltshire, Berkshire a Oxfordshire, Berkshire a Buckinghamshire, Berkshire a Surrey, Surrey a Middlesexom a Essexom a Kentom.

História
--------

V 16. a 17. storočí bola Temža hlavnou dopravnou tepnou Londýna. Doprava tovaru prebiehala hlavne medzi obchodným centrom City a kráľovským dvorom vo Westministri.

V 17. a 18. storočí v období nazývanom *malá doba ľadová* rieka zamŕzala po jej celej ploche. V roku 1607 bol usporiadaný prvý Zimný trh. Mesto nechalo na rieke postaviť stan a konali sa tu rôzne atrakcie vrátane súťaže v kužeľoch na ľade. Po tom, čo teplota začal stúpať, rieka už od roku 1814 nikdy nezamrzla po celej ploche. Na túto skutočnosť mala vplyv aj výstavba nového mostu London Bridge v roku 1825, ktorý mal menej pilierov, takže rieka tiekla rýchlejšie.

V 19. storočí, kedy bol Londýn centrom Britského impéria, bola Temža jednou z najrušnejších riečnych dopravných spojení. V tej dobe sa tu stala jedna z najväčších tragédií, keď 3. septembra 1878 v dôsledku zrážky vyhliadkovej lode *Princess Alice* do Bywell Castle zahynulo 640 ľudí.

Nastupujúci význam železničnej a cestnej dopravy spolu s poklesom významu Britského impéria v období po roku 1914 spôsobil pokles významu Temže ako dopravného spojenia. Londýnsky prístav bol následne presunutý do Tilbury.

Na začiatku 80. rokov 20. storočia bolo postavené obrovské protipovodňové zariadenie – bariéry na Temži. Niekoľkokrát do roka zvykne byť uzatvorené, aby ochránilo nižšie položené oblasti Londýna pred záplavami. Na konci 90. rokov tu bol postavený 12-kilometrový závlahový kanál Jubilee River.

Povodie
-------

Povodie Temže možno rozdeliť na prílivové a neprílivové

### Neprílivové povodie

Táto oblasť má rozlohu asi 9 948 km² a v úseku od prameňa do *Teddingtonu* zahŕňa množstvo malých a 38 hlavných prítokov.

Hlavné prítoky v tejto oblasti:

* Churn
* Leach
* Cole
* Coln
* Windrush
* Evenlode
* Cherwell
* Ock
* Thame
* Pang
* Kennet
* Loddon
* Colne
* Wey
* Mole

### Prílivové povodie

Asi 90 km od mora sa na rieke prejavuje vplyv prílivu zo Severného mora. Jedným z prejavov je, že voda v rieke v tomto úseku je čiastočne slaná.

Hlavné prítoky v tejto oblasti:

* Brent
* Wandle
* Effra
* Westbourne
* Fleet
* Ravensbourne
* Lea
* Darent
* Ingrebourne.

Plocha povodia Temže (vrátane povodia rieky *Medway*) dosahuje 12 935 km². Priemerný prietok dosahuje v Londýne až k 66 m³s. To je menej ako niektoré ďalšie britské rieky, napríklad Severn a Tay.

Splavnosť
---------

Temža je splavná od ústia až po *Halfpenny Bridge* pri *Lechlade*. Medzi ústím do mora až po *Teddington Lock* tvorí rieka časť londýnskeho prístavu. Pre veľké zaoceánske lode je Temža splavná až po London Bridge.

Mosty
-----

Oba brehy rieky spája množstvo mostov a tunelov. Najznámejšie z nich sú:

* Dartford Crossing
* Bariéry na Temži
* Blackwall Tunnel
* Rotherhithe Tunnel
* Thames Tunnel
* Tower Bridge
* London Bridge
* Millennium Bridge
* Hungerford Bridge
* Westminster Bridge
* Maidenhead Railway Bridge
* Marlow Bridge

Iné projekty
------------

Commons
* Spolupracuj na Commons Commons ponúka multimediálne súbory na tému **Temža**

Externé odkazy
--------------

* – oficiálne stránky neprílivového povodia Temže
* – WWW stránky Temže
* – článok obsahujúci mapku povodia Temže